ΓΡΑΠΤΗ ΕΡΩΤΗΣΗ E-2341/98

υποβολή: Fiorella Ghilardotti (PSE) , Ombretta Colli (PPE) , Cristiana Muscardini (NI) , Maria Colombo Svevo (PPE) , Carlo Secchi (PPE) , Guido Podestà (PPE) , Marco Formentini (NI) , Claudio Azzolini (PPE) , Monica Baldi (PPE) , Umberto Scapagnini (PPE) , Pasqualina Napoletano (PSE) , Biagio De Giovanni (PSE) και Luciano Vecchi (PSE) προς την Επιτροπή

(27 Ιουλίου 1998)

Θέμα: Αναμόρφωση των Ακαδημιών Καλών Τεχνών στην Ιταλία και αναγνώριση σε ευρωπαïκό επίπεδο των διπλωμάτων που χορηγούν.

Οι σπουδαστές των Ακαδημιών Καλών Τεχνών στην Ιταλία συγκρότησαν μια εθνική επιτροπή και ξεκίνησαν γενική κινητοποίηση με στόχο την αναγνώριση του διπλώματός τους ως ισότιμου με το πανεπιστημιακό δίπλωμα, όπως συμβαίνει στο σύνολο των χωρών της Ευρωπαϊκής Ένωσης. Το σύστημα που ισχύει σήμερα στο χώρο των Καλών Τεχνών αδικεί τους ιταλούς σπουδαστές έναντι των ευρωπαίων συναδέλφων τους δεδομένου ότι, στο τέλος του κύκλου σπουδών τους, τους χορηγείται μόνο ένα απλό δίπλωμα το οποίο περιορίζει κατ' ουσίαν τις δυνατότητές τους άσκησης του επαγγέλματός τους τόσο στο εσωτερικό όσο και στο εξωτερικό της χώρας τους.

Ο τελευταίος νόμος που ενέκρινε το Ιταλικό Κράτος (νόμος 59/97) σχετικά με την αυτονομία της δευτεροβάθμιας εκπαίδευσης, επιβεβαιώνει στην πράξη την κατάσταση αυτή. Πράγματι, ο συγκεκριμένος νόμος, στο άρθρο 21 παράγρ. 2, περιλαμβάνει τις Ακαδημίες Καλών Τεχνών, αρνούμενος έτσι σε αυτές την ιδιότητα της πανεπιστημιακής σχολής και, κατά συνέπεια, επίσης τις αντίστοιχες χρηματοδοτήσεις. Επί πλέον, ένα νομοσχέδιο με το οποίο αναγνωρίζεται πανεπιστημιακό καθεστώς στις Ακαδημίες Καλών Τεχνών (αριθ. 2881), έχει καθηλωθεί από τον περασμένο χρόνο στην Επιτροπή Πολιτισμού της Γερουσίας.

Πώς κρίνει η Επιτροπή το γεγονός ότι οι ιταλοί διπλωματούχοι Καλών Τεχνών αδικούνται σε σχέση με τους ευρωπαίους συναδέλφους τους όταν πρόκειται για συμμετοχή σε δημόσιους διαγωνισμούς ή για την άσκηση του επαγγέλματός τους λόγω της "υποτίμησης" των διπλωμάτων τους στην Ιταλία και στην υπόλοιπη Ευρώπη;

Θεωρεί η Επιτροπή ότι θα ήταν σκόπιμο να παρέμβει στην ιταλική κυβέρνηση για να ζητήσει την εφαρμογή του νομοσχεδίου 2881 προκειμένου να κατοχυρώσει την πλήρη αναγνώριση του δικαιώματος των σπουδαστών Ακαδημιών Καλών Τεχνών να δουν το δίπλωμά τους να θεωρείται ισότιμο με το πανεπιστημιακό δίπλωμα και να καλυφθεί, με τον τρόπο αυτό, το υπάρχον χάσμα ανάμεσα στην εθνική και την ευρωπαϊκή νομοθεσία;

Κοινή απάντηση

του κ. Cresson εξ ονόματος της Επιτροπής

στις γραπτές ερωτήσεις E-2065/98 και E-2341/98

(7 Σεπτεμβρίου 1998)

Το άρθρο 126 της συνθήκης ΕΚ αναφέρει ότι η Κοινότητα συμβάλλει στην ανάπτυξη μιας εκπαίδευσης ποιότητας ενθαρρύνοντας τη συνεργασία μεταξύ των κρατών μελών και, όπου είναι απαραίτητο, υποστηρίζοντας και συμπληρώνοντας τη δράση τους σεβόμενη συγχρόνως πλήρως την αρμοδιότητα των κρατών μελών για το περιεχόμενο της εκπαίδευσης και την οργάνωση του εκπαιδευτικού συστήματος καθώς και τη γλωσσική και πολιτιστική τους πολυμορφία.

Κατόπιν τούτου προκύπτει ότι κάθε κράτος μέλος είναι αρμόδιο για το περιεχόμενο της παιδείας του και της οργάνωσης του δικού του εκπαιδευτικού συστήματος. Θα πρέπει συνέχεια να διευκρινιστεί ότι δεν υφίστανται κοινοτικές διατάξεις που να επιβάλουν την αμοιβαία αναγνώριση διπλωμάτων εκτός από ορισμένα κανονιστικά ρυθμισμένα επαγγέλματα.

Για ό,τι αφορά την καλλιτεχνική εκπαίδευση, η κατάσταση απέχει πολύ από το να είναι ομοιογενής στο εσωτερικό της Κοινότητας, ακόμη και στο εσωτερικό των κρατών μελών. Ορισμένες σχολές θεωρούνται ως υπαγόμενες στην ανώτερη δευτεροβάθμια εκπαίδευση ενώ άλλες αντίθετα αποτελούν μέρος των ιδρυμάτων ανώτατης εκπαίδευσης.

Η Ιταλία δεν φαίνεται να αποτελεί εξαίρεση σε αυτό τον κανόνα καθόσον η κυβέρνηση έχει εντοπίσει, μεταξύ της πληθώρας ιδρυμάτων που παρέχουν καλλιτεχνική εκπαίδευση 44 ιδρύματα εξομοιωμένα προς ιδρύματα ανώτερης εκπαίδευσης τα οποία μπορούν να συμμετάσχουν στο πρόγραμμα Erasmus.